PIIBEL ARMSAKS
Palvetame.
Isa, pühitse meid tões, Sinu Sõna on tõde. Aamen.
Kui paavsti sõnad ja Jeesuse sõnad on vastuolus, siis kumba järgid?
Või kui Soome peapiiskopi ja Jeesuse sõnad oleksid vastuolus teineteisega?
Või kui kogu piiskopkonna ja Jeesuse sõnad oleksid vastuolus teineteisega?
Kumma valid?
Jeesus rääkis midagi naisest ja naise kohast.
See kõik algab tõeliselt positiivselt.
Jeesuse-aegne olukord oli selline, et rabid ei lubanud üldse naisi
õpilasteks ega võtnud neid reisikaaslasteks.
Korralik rabi ei tahtnud näiteks oma õde tänaval tervitada.
Mõned rabid väitsid, et naistel pole hinge, aga see oli juba äärmuslik.
Naistel polnud religioosset kohta. Sünagoogides ei tohtinud nad
kunagi suud lahti teha.
Siis tuleb Jeesus.
Kuulake, kuidas käitub Jeesus. See on kirjas Luuka 8:1-3.
"Mõni aeg hiljem rändas Jeesus linnast linna ja külast külla ning
jutlustas ning kuulutas evangeeliumi Jumala riigist. Ja need kaksteist
olid temaga ja mõned naised, keda ta oli teinud terveks kurjadest
vaimudest ja haigustest: Maarja, keda hüütakse Magdaleenaks, kellest
seitse kurja vaimu oli välja läinud, ja Johanna, Heroodese varahoidja
Kuusase naine, ja Susanna ja palju teisi, kes neid aitasid oma varaga."
Kujutage ette, Jeesus käis ringi Galileas, kaasas 12 meest ja
veel mõned naised. Ta lasi naistel osta toitu, pesta ja parandada
riideid, leida öömaja. Ennekõike lasi Jeesus neil istuda ja kuulata.
Mitte üheski õpetusolukorras ei aetud naisi minema.
See oli suur, radikaalne uuendus.
On imeline, et mingeid armulugusid ei sündinud, kuigi Jeesusel oli
vaenlasi, kes nuhkisid Tema järel kogu aeg. Kuna Teda naiste pärast
ei süüdistatud, siis järelikult oskas Ta olla õige, hea ja armastada
neid naisi puhtast südamest. Need armulood läksid liikvele hiljem.
Näiteks filmis "Da Vinci kood", kus valetatakse palju Jeesuse kohta.
Vaatame järgmist asja, mida Jeesus tegi. Tal elasid sõbrad Betaanias.
See oli Jeruusalemma lähedal ja pidustuste ajal ööbis Ta seal.
Selles peres oli kaks pereliiget: õed Marta ja Maarja.
Seal oli veel Laatsarus, aga tema elas teises majas samas külas.
Johannes kirjutab selgesti:
"Aga Jeesus armastas Martat ja ta õde ja Laatsarust."
Me kõik mäletame lugu, kus Jeesus äkki ilmus uksele koos jüngritega
ja Marta tormas toitu valmistama. Kindlasti käis veel enne turul.
Ta valmistas väga hea söögi, et Jeesus mõistaks, kui palju
hoolitakse Temast selles kodus.
Aga Maarja istus Jeesuse jalgade ette ja kuulas.
Ja Marta vihastas, nii õe kui ka Jeesuse peale: "Issand, kas sa
ei hooli sellest, et mu õde jättis mu üksinda toimetama?"
Marta eeldas, et Jeesus kamandab Maarja kohe kööki, aga need sõnad,
mida Jeesus ütles, väljendavad revolutsiooni naise seisundi suhtes.
"Marta, Marta, sa muretsed ja vaevad ennast paljude asjadega,
aga tarvis on vaid üht. Maarja on ju valinud hea osa,
mida ei võeta temalt ära."
See on valiku tulemus, et Maarja istus ja kuulas Jeesuse õpetust.
Siin ütleb Jeesus, et naisele on üks asi tõeliselt vajalik:
see, et ta kuulab Jeesuse sõnu.
Välja köögist, kui Jeesus räägib!
See ütleb midagi ka naiste pühapäeva veetmise kohta.
Arvan, et paljud mehed kuulasid seda suu ammuli.
Kas on tõesti võimalik, et Jeesus ajab naise köögist välja?
Maarja õppis Jeesust mõistma, kui ta kuulas Jeesust. Kui saabub
Jeesuse viimane nädal, siis on tema ainus, kes usub, et matus on tulemas.
Ta müüb oma vara, ostab nardisalvi ja võiab Jeesuse jalad ning
vastavalt Johannesele ka pea kalli nardisalviga.
Jeesus on sellest liigutatud. Ta katkestab jüngrite kriitika ja ütleb:
"Ta on teinud, mis ta võis: ta on ette salvinud mu ihu matmiseks.
Aga tõesti, ma ütlen teile, kus iganes kogu maailmas
evangeeliumi kuulutatakse, kõneldakse ka tema mälestuseks
sellest, mida ta on teinud."
Siin tuleb esile naise empaatiline pool.
Maarja tajus, kuidas Jeesus end tunneb ja oskas käituda õigesti.
Seetõttu tema tegu kuulutatakse seal, kus Jeesuse evangeeliumi.
Kui rääkida Jeesusest ja naistest, siis tuleb meelde Maarja Magdaleena.
Tema oli naine, kellest Jeesus ajas välja seitse kurja vaimu.
Tema mehest ja lastest ei räägita, võib oletada, et ta polnud kunagi
saanud mehele või oli mees tema maha jätnud. Tal ei olnud perekonda.
Ta käis Jeesuse järel kolm aastat ilma, et sellest oleks midagi
erilist räägitud. Aga siis, kui tuleb Jeesuse viimane päev,
siis Maarja näitab, kes ta on. Ta seisab risti all, ta järgib
Jeesuse matmist. Ise surmväsinud ja õnnetu, mõtleb ta, et veel on
vaja osta ürte, et matused saaksid korralikult peetud.
Ja hommikul on tema esimesena kohal. Teda ei häiri Rooma sõdurid ega
suur kivi. Maarja läheb sinna koos teiste naistega.
Ta soovib näha ihu veel üks kord ja võida seda veel üks kord
ning siis ootab teda suur tühjus.
Aga Maarja on ustav. Jüngrite usk kadus suurel reedel,
aga Maarja otsustas, et olgu Jeesus või ebaõnnestunud Messia,
tema Jeesust ei hülga!
Ka siin on üks naise tugev külg: truudus sellele, keda armastab.
Meenutame, mis juhtus. Jeesus seisis Maarja taga. Nutetud silmadega
Maarja ei tunne Jeesust ära enne, kui Jeesus ütleb: "Maarja!"
See üksainus nimi sisaldab nii palju mälestusi ja kõike toredat.
Selle peale tunneb Maarja Jeesuse ära ja Maarja sooviks on Talle
kaela hüpata. Aga Jeesus ütleb: "Ära puuduta Mind!"
Nii, nagu iga selgrooga mees olukorras, kus füüsilisel suhtel
pole tulevikku. Selle asemel annab Jeesus Maarjale ülesande.
"Aga mine mu vendade juurde ja ütle neile: Ma lähen üles oma Isa ja
teie Isa ning oma Jumala ja teie Jumala juurde."
Maarja saab ülesande ja usun, et ta täitis seda ülesannet ustavalt
ja innukalt oma elu lõpuni.
Kuna Jeesus ei kartnud vaidlust sabati küsimuses ja kuna Ta suhtles
prostituutidega - seda ei teinud ükski teine rabi - siis see näitab,
et Jeesus ei kartnud vaidlusi.
Ta söandas öelda seda, mida Ta mõtles. Kui Ta mõtles nii,
et naise koht on olla apostel, siis oleks Ta kindlasti öelnud
ülestõusmise hommikul, et nüüd on Juudase koht vaba ja et Maarja on
selleks sobiv inimene. "Sa oled olnud mulle ustav
ja nüüd nimetan Ma sind apostliks."
Aga Jeesus ei öelnud nii.
Tõesti ei teinud Jeesus ühestki naisest apostlit.
Juudase kohale valiti hiljem asemik meeste hulgast.
Sel viisil näitas Jeesus, et naise koht on olla ülestõusmise
tunnistaja. Naisele ei kuulu ka üks teine koht, millest räägime hiljem.
Maarja Magdaleenat näeme viimase välgatusena Apostlite tegude esimeses
peatükis 14. salmis: "Nemad (jüngrid) kõik olid püsivalt ühel
meelel palvetamas koos Jeesuse ema Maarja ning
naistega ja Jeesuse vendadega."
Siin ei mainita Maarja Magdaleenat, aga kindlasti oli ta seal
ülestõusmise ja nelipüha vahelisel ajal.
Usun, et Maarja sai nii mitmelegi jüngrile tunnistada ja rääkida,
mis juhtus Jeesuse ülestõusmise päeva hommikul.
Jeesus tegi naisest ülestõusmise tunnistaja. See oli imeline,
kuna tol ajal naised ei saanud olla tunnistajad.
Mõeldi, et neid ei saa usaldada.
Peetrus ja Johannes käisid ka Jeesuse haual. Miks Jeesus neile
ei ilmunud? Sellepärast, et Ta tahtis näidata,
et sellest ajast peale on kristlaste hulgas naiste sõna usaldusväärne.
Naised olid ustavad, seisid risti all ja võib-olla Jeesus meenutas
teist päeva Eedeni aias, kui üks teine naine kuulas
mao häält Jumala hääle asemel ja nüüd muudeti see kõik uueks.
Uued Eevad said kuulutada Jeesuse ülestõusmist.
Tolle aja pagan-religioonides said naised olla kamandajad,
preestrinnad. Juudid ei lasknud naistel sõna võtta sünagoogides.
Aga kristlik kirik valis oma tee. Kuna Jeesus juhatas neid sellele
ning taustaks oli mehe ja naise loomine ja pattulangemine nagu
me rääkisime eelmisel korral.
Järgmisel korral räägime sellest, millised olid Rooma koguduse naised.
Lisainfo: www.ilosanomapiiri.fi
Tõlge: Merle Sibola